b'\n_START_ARTICLE_\nMalekuenes mytologi\n_START_PARAGRAPH_\nMalekuenes mytologi er den tradisjonelle mytologien til den chibchanske folkegruppa maleku, som holder til i det nordlige Costa Rica.\n_START_SECTION_\nVerdensbilde\n_START_PARAGRAPH_\nMalekuene deler inn verden i tre deler: jorda, underverdenen og himmelen. Menneskene holder til p\xc3\xa5 jorda, gudene i underverdenen og djevlene i himmelen. Selve jorda omfatter tradisjonelt bare malekuenes territorium.\n_START_SECTION_\nOvernaturlige vesener\n_START_PARAGRAPH_\nI malekuenes mytologi er det tre typer overnaturlige vesener: gudene (T\xc3\xb3cu mar\xc3\xa1ma), djevlene (ma\xc3\xadca mar\xc3\xa1ma) og sp\xc3\xb8kelsene (coc\xc3\xa1 mar\xc3\xa1ma).\n_START_SECTION_\nGudene\n_START_PARAGRAPH_\nGudene har ingen forfedre og er evige i den forstand at de alltid har eksistert og alltid vil eksistere. Imidlertid har sjefsguden muligheten til \xc3\xa5 \xc3\xb8delegge de andre, noe han aldri har gjort. I tillegg til det generelle ordet T\xc3\xb3cu, som betyr \xc2\xabGud\xc2\xbb, brukes ogs\xc3\xa5 begrepet at\xc3\xa1ca acsufa mar\xc3\xa1ma, som betyr \xc2\xabde som eksisterer av egen vilje\xc2\xbb. Av og til kalles de ogs\xc3\xa5 for caj\xc3\xba\xc3\xadfa mar\xc3\xa1ma, \xc2\xabeiere av mye kakao\xc2\xbb, ettersom kakao regnes for \xc3\xa5 v\xc3\xa6re favorittplanta deres._NEWLINE_Gudene har menneskelig utseende og beskrives som vakre og med lys hud. De mannlige gudene har skjegg, noe bare de eldste malekuene har, og det representerer derfor erfaring og visdom. Gudene oppf\xc3\xb8rer seg ogs\xc3\xa5 som mennesker, ved at de g\xc3\xa5r, spiser og drikker, og de har til og med sin egen lek. Favorittdrikken deres er sjokolade, og de samler seg ofte for \xc3\xa5 drikke og prate sammen. De er kledd p\xc3\xa5 tradisjonelt vis, med lendeklede og fj\xc3\xa6rpynt p\xc3\xa5 hodet. De bor i store hus av samme type som malekuene pleide \xc3\xa5 bo i, men de omtales som ekstra vakre og reine._NEWLINE_Gudene holder til i den underjordiske verdenen, men hver av dem vokter over hvert sitt omr\xc3\xa5de p\xc3\xa5 jorda. Disse omr\xc3\xa5dene tilsvarer alltid leiet til ei av elvene innafor malekuenes tradisjonelle territorium, og guden holder vanligvis til ved elvas utspring i de h\xc3\xb8ye omr\xc3\xa5dene i fjella som alltid er dekka av skyer, hvor den har sin egen nedgang til underverdenen. Antallet guder er usikkert, men det virker som at det fins \xc3\xa9n gud for hver av de viktigste elvene i malekuenes territorium. If\xc3\xb8lge malekuene selv er det snakk om rundt 15 elver._NEWLINE_Gudenes virkelige navn b\xc3\xb8r ikke uttales av malekuene til vanlig; de har bare blitt observert i de s\xc3\xa5kalte tradisjonelle samtalene. De blir derfor vanligvis omtalt med et navn som henviser til elva de vokter over, og man veit de virkelige navna til bare noen f\xc3\xa5 av gudene.'